Il-Kunsill tawwal il-mandati taż-żewġ missjonijiet tiegħu tal-Politika ta' Sigurtà u ta' Difiża Komuni (PSDK) fis-Somalja u l-Operazzjoni ATALANTA. Il-mandat ta' EUCAP Somalia , il-missjoni tat-tisħiħ tal-kapaċitajiet ċivili tal-UE, EUTM Somalia , il-missjoni ta' taħriġ militari tal-UE, u l-Operazzjoni ATALANTA, l-operazzjoni militari marittima eżekuttiva tal-UE, issa ser jibqa' għaddej sal-31 ta' Diċembru 2022. Id-deċiżjoni ttieħdet fil-kuntest tar- rieżami strateġiku olistiku u koordinat tal-involviment tal-PSDK fis-Somalja u l-Qarn tal-Afrika, bil-għan li jiġi kkonsolidat u msaħħaħ ir-rispons tal-UE għall-evoluzzjoni tal-kuntest tas-sigurtà u li jissaħħaħ ir-rwol tagħha bħala fornitur tas-sigurtà. Filwaqt li jikkapitalizza fuq is-suċċessi fir-rigward tat-trażżin tal-piraterija 'l barra mix-xtut tas-Somalja, il-mandat tal-Operazzjoni ATALANTA ġie estiż għal xi kompiti eżekuttivi sekondarji tal- ġlieda kontra t-traffikar tal-armi u d-drogi narkotiċi , u kompiti mhux eżekuttivi ta' monitoraġġ ta' attivitajiet illegali fuq il-baħar . B'dan il-mandat, l-Operazzjoni ATALANTA ser tikkontribwixxi għall-implimentazzjoni tal-embargo tan-NU fuq l-armi fuq is-Somalja u ser tappoġġa l-ġlieda li għaddejja kontra Al Shabaab u l-flussi ta' finanzjament tagħha. Dawn l-aġġustamenti jikkomplementaw ukoll l-isforz ewlieni tal-ATALANTA biex tiskoraġġixxi, tipprevjeni u trażżan il-piraterija u s-serq bl-użu tal-armi fuq il-baħar 'l barra mix-xtut tas-Somalja , sabiex tiġi żgurata l-libertà tan-navigazzjoni u l-protezzjoni tal-Programm Dinji tal-Ikel u ta' tbaħħir vulnerabbli ieħor lejn is-Somalja. L-espansjoni tal-kompiti tal-Operazzjoni u l-ambitu ġeografiku tagħha jippermettu lill-UE tkompli tibni l-arkitettura tas-sigurtà marittima reġjonali usa' li issa testendi mill-Baħar l-Aħmar minn Bab el Mandeb sal-Oċean Indjan tal-Punent. Fis-Somalja, l-azzjoni tal-PSDK tal-UE ġiet estiża biex tappoġġa l-bini tal-Forzi ta' Sigurtà u l-istituzzjonijiet Somali, fid-dawl ta' teħid gradwali tar-responsabbiltajiet ta' sigurtà mill-Missjoni tal-Unjoni Afrikana fis-Somalja (AMISOM), f'konformità mal-Pjan ta' Tranżizzjoni Somalu rivedut. Bil-mandati mġedda, EUCAP Somalia u EUTM Somalia ser jappoġġaw l-iżvilupp tal-kapaċitajiet u l-abbiltajiet Somali permezz ta' parir strateġiku, mentoraġġ u taħriġ , flimkien mal-appoġġ għat-tagħmir iffinanzjat mill-UE. Iż-żewġ missjonijiet ser ikomplu jappoġġaw il-bini ta' istituzzjonijiet u forzi tas-sigurtà demokratiċi, sostenibbli u responsabbli Somali, li jaġixxu skont l-istat tad-dritt u s-sorveljanza ċivili. Filwaqt li tiżgura r-rabta tal-azzjoni tal-PSDK tal-UE fuq u lil hinn mill-kosta, EUCAP Somalia ser issostni l-appoġġ tagħha għat-tisħiħ tal-kapaċità tal-infurzar tal-liġi marittima Somala fil-livelli federali u reġjonali f'Somaliand u Puntland. Il-missjoni ser tassisti wkoll lis-Somalja fit-tisħiħ tal-kapaċità tal-pulizija, inkluż l-iżvilupp tad-Darwish Federali u t-tisħiħ tal-Uffiċċju Ċentrali Nazzjonali tal-INTERPOL f'Mogadishu. Filwaqt li ssostni l-approċċ tat-tliet pilastri ta' parir, mentoraġġ u taħriġ, l- EUTM Somalia ser tidderieġi l-enfasi tal-output ta' taħriġ tagħha lejn il-funzjonijiet abilitanti, li huma vitali għat-tranżizzjoni gradwali tal-AMISOM. Il-missjoni ser tkompli tikkonsolida l-isforzi lejn l-iżvilupp ta' Sistema ta' Taħriġ funzjonali u effettiva li tappartjeni lis-Somalja li tipprovdi lill-Armata Nazzjonali Somala bil-politiki, il-proċeduri, l-għarfien espert u l-esperjenza biex tmexxi l-ġenerazzjoni tal-forza tagħha stess. L-EUTM Somalia ser ikollha l-għan ukoll li tistabbilixxi mekkaniżmu ta' "Ġestjoni tal-għarfien" biex tkun tista' tissorvelja aħjar il-prestazzjoni tal-unitajiet imħarrġa mill-EUTM. Sfond Operazzjoni ATALANTA Minn meta ġiet stabbilita lejn l-aħħar tal-2008 b'reazzjoni għal-livelli dejjem jiżdiedu ta' piraterija fl-Oċean Indjan tal-Punent, l-Operazzjoni ATALANTA kkontribwiet b'mod sinifikanti għat-trażżin tal-piraterija, kif ukoll għall-protezzjoni tal-bastimenti tal-Programm Dinji tal-Ikel (WFP), tal-Missjoni tal-Unjoni Afrikana fis-Somalja (AMISOM) u ta' tbaħħir vulnerabbli ieħor. L-Operazzjoni tiskoraġġixxi, tipprevjeni u trażżan atti ta' piraterija u serq bl-użu tal-armi fuq il-baħar u b'hekk tnaqqas it-theddida għall-komunità marittima internazzjonali. Barra minn hekk, l-Operazzjoni mmonitorjat l-attivitajiet tas-sajd lil hinn mill-kosta tas-Somalja u appoġġat missjonijiet oħra tal-PSDK tal-UE u organizzazzjonijiet internazzjonali li jaħdmu biex isaħħu s-sigurtà u l-kapaċità marittima fir-reġjun. Il-Kwartieri Ġenerali tal-Operazzjoni tal-UE jinsabu f'Rota, Spanja u ċ-Ċentru tas-Sigurtà Marittima tal-Qarn tal-Afrika (MSCHOA) jinsab f'Brest, Franza. Il-Kmandant tal-Operazzjoni huwa l- Maġġur Ġeneral Antonio Planells Palau. EUCAP Somalia Imnedija f'Lulju 2012 bħala EUCAP Nestor, EUCAP Somalia tikkontribwixxi għall-istabbiliment u t-tisħiħ tal-kapaċitajiet tal-infurzar tal-liġi ċivili marittima fis-Somalja, inkluż Somaliland. EUCAP Somalia ssaħħaħ il-kapaċità tal-infurzar tal-liġi marittima ċivili tal-pajjiż billi tappoġġa lill-awtoritajiet federali u reġjonali fl-iżvilupp tal-leġiżlazzjoni, issaħħaħ il-katina tal-ġustizzja kriminali fil-qasam marittimu u tipprovdi pariri dwar il-politika lill-ministeru Somalu tas-sigurtà interna u lill-Forza tal-Pulizija Somala. Il-Missjoni tappoġġa l-iżvilupp tal-funzjonijiet tal-gwardja tal-kosta u tal-pulizija marittima fil-portijiet ewlenin tas-Somalja u madwarhom, u timplimenta assistenza addizzjonali għall-iżvilupp usa' tal-pulizija. Il-Kwartieri Ġenerali tal-Missjoni bħalissa jinsabu f'Mogadishu u huma mmexxija mill- Kap tal-Missjoni s-Sur Chris Reynolds EUTM Somalia L-EUTM Somalia timplimenta l-mandat tagħha bl-użu ta' approċċ bi tliet pilastri li jiffoka fuq it-taħriġ, il-mentoraġġ u l-għoti ta' parir strateġiku lill-Armata Nazzjonali Somala (SNA). B'dan l-aħħar tiġdid, l-EUTM Somalia tidħol fis-seba' mandat tagħha minn meta tnediet f'April 2010. Matul is-snin, il-missjoni ta' taħriġ tal-UE espandiet il-kompiti tagħha u għandha l-għan li tappoġġa l-iżvilupp intern ta' sistema ta' taħriġ li tappartjeni lis-Somalja. "Il- Kapaċità Militari tal-Ippjanar u t-Tmexxija (MPCC) hija responsabbli fil-Livell Strateġiku għall-ippjanar u l-implimentazzjoni operazzjonali ta' din il-missjoni. Il-Kmandant attwali tal-Forza tal-Missjoni huwa l- Brigadier Ġeneral Fabiano ZINZONE ." Sit web tal-Operazzjoni ATALANTA